જેમ જેમ તમે મોટાં થતાં ગયાં તેમ તેમ એ જીદ અને જક પણ એટલી જ પાંગરતી ગઈ. એમાં પણ જ્યારે તમે એસ.એસ.સી. અને એચ.એસ.સી.નો સમંદર પાસ કરી કૉલેજના પગથારે પગ મૂક્યો ત્યારે પણ તમારામાં કોઈ પરિવર્તન તો ન જ આવ્યું. ઊલટાનું એમાં સ્વાર્થ અને જમાલી ચહેરા અને હું પદનું મિથ્યા ગુરુર ભારોભાર થઈ ગયું. સ્વાર્થી સ્વભાવ, તોછડી જુબાન, અકારણ ગુસ્સાથી લાલઘૂમ રહેતો તમારો રૂપાળો ચહેરો એ જ જાણે તમારી ઓળખાણ બની ગઈ.